**Proces - verbal**

**al ședinței extraordinare a Consiliului Județean Vrancea**

**convocată de îndată în 26 februarie 2024**

În data de 26 februarie 2024, la sediul Consiliului Județean Vrancea din Focșani,

b-dul Dimitrie Cantemir nr. 1, a avut loc ședința extraordinară a Consiliului Județean Vrancea convocata la inițiativa unei treimi din consilierii județeni.

La începutul ședinței, doamna Mățău Camelia, șeful Serviciului administrație publica, Monitor Oficial Local si arhiva, a anunțat ca ține locul secretarului general al județului, care este în concediu medical, și i-a rugat pe toți cei prezenți să țină un moment de reculegere pentru cel care a fost Președintele Consiliului Județean Vrancea, domnul Cătălin Dumitru Toma.

A mai precizat că ședința de astăzi a fost convocată de îndată la solicitarea unei treimi din numărul consilieri județeni în funcție, nefiind așadar emisă o dispoziție de convocare, ci doar Convocatorul secretarului județului. Totodată, a mai menționat că

publicitatea lucrărilor ședinței este asigurată prin transmiterea dezbaterilor în timp real pe site-ul consiliului județean și prin publicarea pe site a minutei.

Cvorumul necesar pentru ca ședința să fie legal constituită a fost întrunit, prezenți fiind 29 de consilieri județeni, absent fiind domnul Guguianu Constantin.

Doamna Mățău Camelia, șeful Serviciului administrație publica, Monitor Oficial Local si arhiva, a prezentat modul in care se va desfășura ședința, enumerând pașii care vor fi urmați.

A cerut apoi liderilor de grup să facă propuneri pentru desemnarea președintelui de ședința. Grupul PNL l-a propus pe domnul Crețu Adrian, dar întrucât acesta a refuzat motivând ca este secretarul Comisiei de numărare și validare a consiliului județean, a fost propusă doamna Marchitan Gabriela Daniela. Grupurile PSD și USR – Plus nu au avut propuneri. Doamna Marchitan Gabriela Daniela a acceptat propunerea.

Fiind supusă votului, propunerea de numire ca președinte de ședința a doamnei Marchitan a fost adoptată în unanimitate, aceasta fiind invitată să prezideze lucrările ședinței consiliului județean.

**Președintele de ședință, doamna Marchitan Gabriela Daniela**, a precizat că sunt îndeplinite toate procedurile impuse de Codul Administrativ, proiectul înscris pe ordinea de zi fiind însoțit de raportul compartimentului de specialitate și de avizul comisiei de specialitate, care au fost transmise prin poșta electronică fiecărui consilier județean.

Totodată, a mai menționat că, prin Încheierea din data de 19.02.2024 pronunțată de Tribunalul Vrancea - Secția I Civilă, in dosarul nr. 294 /91/2024, rămasa definitiva, a fost validat mandatul de consilier județean al domnului Armencea Constantin, ales pe listele Partidului Social Democrat.

După prezentarea procedurii de depunere a jurământului, domnul Armencea a depus jurământul, apoi a fost invitat in sala să participe la lucrările ședinței extraordinare. Președintele de ședința a mai adăugat că domnul Armencea va face parte din Comisia de specialitate nr. IV - Asistenta sociala, respectarea drepturilor si libertăților cetățenești.

Din acest moment, numărul consilierilor județeni prezenți la ședința a fost 30.

S-a trecut la prezentarea ordinii de zi a ședinței pe care a fost înscris un singur proiect de hotărâre, respectiv „ Desemnarea vicepreședintelui care să exercite de drept atribuțiile președintelui Consiliului Județean Vrancea”.

**Fiind supusă votului, ordinea de zi a ședinței a fost aprobată cu unanimitate de voturi. ( 30 voturi ”pentru”)**

Ulterior, s-a trecut la dezbaterea proiectului de hotărâre privind „ Desemnarea vicepreședintelui care să exercite de drept atribuțiile președintelui Consiliului Județean Vrancea”.

Liderii de grup au fost rugați să propună unul din cei doi vicepreședinți pentru a fi trecuți pe buletinul de vot.

Din partea Grupurilor PNL si USR -Plus a fost propus domnul Ionel Cel -Mare, iar Grupul PSD, prin liderul său, a declarat ca nu are propuneri de înlocuitor al președintelui consiliului județean.

Domnul vicepreședinte Ionel Cel -Mare a precizat că este de acord să fie trecut pe buletinul de vot.

A fost explicată procedura de vot, apoi s-a trecut la procesul votării.

Domnul Crețu Adrian a dat citire rezultatului votului secret exprimat, consemnându-se ca domnul vicepreședinte Ionel Cel- Mare a obținut 30 de voturi, acesta fiind desemnat să exercite de drept atribuțiile președintelui Consiliului Județean Vrancea.

Luând cuvântul, domnul vicepreședinte Ionel Cel – Mare a mulțumit colegilor consilieri județeni pentru încrederea acordată si a promis să depună toate eforturile pentru a finaliza proiectele începute împreuna cu președintele Cătălin Toma. Totodată, a propus ca numele Campusului universitar care va fi construit la Focșani sa fie „ Profesor Cătălin Toma”, si ca in perioada următoare să fie demarată procedura de declarare a domnului Cătălin Toma „ Cetățean de onoare al județului Vrancea”.

**Fiind supus votului deschis, proiectul de hotărâre a fost adoptat în unanimitate. (30 voturi ”pentru”)**

Epuizându-se dezbaterea proiectului înscris pe ordinea de zi, președintele de ședința a declarat închise lucrările ședinței extraordinare a Consiliului Județean Vrancea din 26 februarie 2024.

**Președinte de ședința**

**Marchitan Gabriela Daniela**

**Secretar general al județului**

**Raluca Dan**